42. schôdza NR SR - 1. deň - B. popoludní pokračovanie 4
Dátum: 2014-11-10
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

588. Zdravím vás. Vážené pani poslankyne, páni poslanci, pôvodne som ani nemal v úmysle vystúpiť, pretože som si vypočul toľko urážok, a nie ja osobne, ale my poslanci strany SMER, že mi naozaj až príde pod úroveň táto diskusia, hovoriť slová ako "čvarga", "svine", naozaj si, neviem sa cez to preniesť a hlavne od ľudí, u ktorých som na to ako-tak zvyknutý, na tento slovník, ako pán Hlina, pán Matovič a tak ďalej. Ale naozaj pán Mihál mi nikdy nepripadal ako tento druh politika. A keď už počúvam od takýchto ľudí takýto slovník, tak naozaj je to pod úroveň slovenskej politiky a bol by som veľmi rád, aby sme sa vyhli tejto balkanizácii slovenskej politiky, aby sme sa vrátili späť k veci, k slušnej diskusii bez toho, aby sme sa navzájom urážali. Nikoho táto situácia neteší. Nikoho. Verte tomu, že všetkých nás mrzí to, že sa dejú kauzy, že tu na Slovensku, a to si asi nebudeme nič nahovárať, na Slovensku sú aj ľudia, ktorí využívajú korupčné metódy, a my všetci to odsudzujeme. A mňa to naozaj aj osobne veľmi, veľmi mrzí. Veľmi. Tak ako verím tomu, každého z nás, ja verím tomu, že my sme tu všetci slušní ľudia, nielen naľavo, ale aj napravo. Verím tomu. Teda väčšina, väčšina z nás. A verím tomu, že aj na Slovensku žijú predovšetkým slušní, ktorí, žiaľ, doplácajú mnohokrát aj na korupčníkov, áno. Ale toto má byť spoločný boj ľavice aj pravice, aby sme proti korupcii, klientelizmu a týmto nekalým praktikám bojovali. Áno, súhlasím. Schránkové firmy? Samozrejme, zrušme to, ak sa dá, nájdime spôsob, ako takýchto ľudí zbaviť ich majetku. Kľudne. Ja budem prvý, ktorý zahlasuje za to, aby sme zbavovali majetku takýchto ľudí. Nemám s tým problém. Nemám problém s tým, aby sme zbavovali majetku tie korporácie a tie finančné skupiny a tie podnikateľské kruhy, ktoré tu naozaj predstavujú niečo, čomu sa zo skúseností z Ukrajiny a tak ďalej hovorí oligarchia. Áno, tí, ktorí majú vplyvy. Ale toto nie je naozaj téma, ktorá delí ľavicu, pravicu, toto je, verím tomu, že slušná ľavica, tak ako aj slušná pravica má spoločný prienik v tom, že chceme bojovať proti podvodníkom. To hádam verím, že to sa vieme zhodnúť a že tá diskusia tohto takého provinčného typu, že jeden bude kričať na jedného, že kradne, druhý na druhého, že kradne, no môžme viesť nie 25, 40 hodín, ale môžme to viesť aj celý rok, lebo celý rok môžme vyťahovať kauzy na bývalú Dzurindovu vládu, na Radičovej vládu, môžeme vyťahovať kauzy na každého jednotlivca, mám pocit, že ukazujem týmto smerom aj preto, že sa dá vyťahovať rôzne kauzy. Dá sa všeličo povedať, ale toto práve nie je spôsob, akým viesť kultivovanú diskusiu. (Reakcia z pléna.) Pán Kaník, prosím vás, nekričal som, keď ste rozprávali vy, buďte aspoň natoľko dôstojný, ja chápem, že SDKÚ už stráca tú dôstojnosť, ale mohli by ste aspoň trošičku, trošičku tej dôstojnosti tej SDKÚ znova vliať. Ja viem, s pánom Frešom to bude komplikované, ale s vami ešte viac, ale napriek tomu verím tomu, že SDKÚ sa vie ešte pozviechať a skončiť aspoň na takých nejakých pekných 3 %. Čiže, páni z opozície, naozaj nebavme sa spôsobom, ktorý pripomína IV. cenovú. Môžme sa obviňovať donekonečna, ale myslím si, že by náš spor mal byť o hodnotách, o tom, že pravica ponúka nejakú hodnotovú víziu, ľavica ponúka sociálnodemokratickú víziu a boj proti korupcii máme všetci spoločný. Čiže, áno, stala sa chyba. Toto priznal, samozrejme, premiér tým, že odvolal ministerku zdravotníctva. To je akt, ktorý v slovenskej histórii nemá obdoby. V slovenskej histórii sa nenašiel tak odvážny premiér, ktorý by konal tak rázne, tak razantne, tak rýchlo a tak vysoko. Toto si zaslúži uznanie. A mám pocit, že to uznanie by mohlo prísť aj zo strany pravice, pretože vy ste takýchto činov neboli schopní. Že odstúpila podpredsedníčka parlamentu, to všetko sú veci, ktoré by mali byť samozrejmé, a v tom s vami súhlasím, v európskej spoločnosti úplne bežné. Ale na Slovensku bežné aj kvôli vám neboli. Takže z tohto hľadiska oceňujem to, že premiér tejto republiky Robert Fico konal. Oceňujem to, že sa vyšetruje táto kauza. Vy nemôžete byť vyšetrovatelia, ja chápem aj pána Daniela Lipšica, ktorý sa hrá na toho slovenského Corrada Cattaniho už celé roky, aj keď zatiaľ mám pocit, že tie úspechy sú neni zrovna veľké a zatiaľ skôr pripomína inú taliansku postavičku z jedného filmu, Uga Fantozziho. Ale dobre, nech sa snaží, nech sa snaží týmto spôsobom, ja mu určite nebudem zazlievať, pokiaľ sa bude snažiť korektne upozorňovať aj na chyby, ktoré sa robia. O tom je opozičná politika. Ale bez tých kýbiel špiny, prosím vás. Ako nás nazývať, našu stranu čvargou?! Tu sú slušní ľudia. Ja ich poznám, vy sami ich poznáte osobne. Pravidelne sa spolu stretávame. (Reakcia z pléna.) Pán Viskupič, môžem dohovoriť? Pravidelne sa spolu stretávame, máme spolu aj relatívne korektné vzťahy, nesúhlasíme spolu, ale polemizujeme, ale hovoriť o svojich kolegoch čvargou? Ja si tiež niekedy vystrelím, áno, pán Viskupič, niekedy poviem prirovnanie, ktoré možno niekoho, nemyslím si, že urazí, skôr sa snažím využívať metafory, ktoré nie sú vulgárnymi alebo pejoratívnymi výrazmi. Ale slovo čvarga? Alebo sviňa? (Reakcia z pléna.) Pán Poliačik, takže vy ste práve jeden z tých, ktorý, verím tomu, že ste pripravený na vecnú, hodnotovú diskusiu. A mal som aj pocit, že ste hovorili o tom, že sú aj na Slovensku ľudia, s ktorých ideológiou možno nesúhlasíte, aj s tým si myslím, že ste spomínali mňa, ktorých ste vy označili za neokomunistov, nebudem teraz riešiť to, na koľko sa mýlite a kde sa mýlite, ale poďme sa o týchto veciach baviť. Samozrejme, vy ste predstaviteľ nejakej ideológie, ja nejakej ideológie, poďme sa baviť o týchto hodnotových veciach. Obidvaja sa určite zhodneme na tom, že korupcia je zlá, že áno. A zhodneme sa aj na tom, že schránkové firmy sú zlé, že áno. Toto je niečo, o čom sa máme sporiť? Vy chcete naozaj zo mňa a z kolegov zo SMER-u robiť niekoho, kto chce podporovať schránkové firmy? A to zneužívanie. Všetci vieme veľmi dobre, že raper Ego sa vyjadril tak tragicky a tak odsúdeniahodne, že to nemôže nikto, nikto schvaľovať. A teraz to zneužívanie, teraz tie emócie, tá hystéria, ako keby my by sme teraz boli obhajcovia rapera Ega. Toto naozaj chcete povedať slovenskej verejnosti? (Reakcia z pléna.) Čiže my, no my by sme ho odvolali, pán kolega, my sme ho odvolali. Čo chcete viacej spraviť, máme ho obesiť? (Reakcia z pléna.) Máme ho obesiť, pani Nicholsonová? (Reakcia z pléna.) Nehučte po mne. Máme ho obesiť? My vieme robiť len to, čo nám umožňuje zákon, odvolali sme ho a priznali sme si chybu. Čo ešte viacej chcete? Čiže... (Reakcia z pléna.) Vy trpte, áno, presne toto, je táto schôdza, o tom je táto schôdza, že vy chcete z nás spraviť obetného alebo nejakého baránka, do ktorého budete teraz búšiť, búšiť, búšiť, pričom konzekvencie boli vyvodené, páni, boli vyvodené. Ministerka zdravotníctva už nie je ministerkou zdravotníctva, podpredsedníčka parlamentu už nie je podpredsedníčkou parlamentu a mám pocit, že aj ďalšie postavy ako práve raper Ego, už takisto nie je na tom poste, kde má, kde predtým bol. Čiže z hľadiska funkčného pôsobenia a kompetenčného zákona boli odvolaní práve tí, ktorí odvolaní byť mali, a my teraz ale nemôžeme bez vyšetrovania len tak povedať si a uveriť vašim konšpiráciám a povedať, tak pome odvolávať toho, kto, na koho ukáže Lipšic, Poliačik, Hlina. Pome každého odvolať, koho si len ukážete. Takto to nefunguje. Bude sa vyšetrovať, bude sa. My naozaj nedávame veci pod koberec, ako ste to robili často vy. SMER za túto vládu má veľmi, veľmi, a to si musíte uznať, veľmi málo káuz. Toto je, myslím, že prvá takáto veľká kauza. Povedzte mi nejakú kauzu korupčnú, kdežto ja za vašej vlády, poviem tých káuz, a to tu premiér menoval, no ja som myslel, že asi 25 minút menoval kauzy každého jedného z vás. (Reakcia z pléna.) No, pán Kaník, vy ste, vy ich máte sám toľko, že by tu mohol 25 minút rozprávať o vás. Čiže, pán Kaník, vy ste ten posledný, ktorý môže o týchto veciach hovoriť. Ale ja sa ani neobraciam na vás, pán Kaník, lebo ja hovorím s pánom Poliačikom väčšinou, lebo snažím sa hľadať človeka, ktorý, verím, že tu má nejakú vieru v nejaké hodnoty a že tu naozaj nereprezentuje taký, ja som to raz nazval, gangsterský kapitalizmus. Pán Kaník, vy ste, vy ste človek, ktorý má... (Reakcie z pléna. Prerušenie vystúpenia predsedajúcou.) Laššáková, Jana, podpredsedníčka NR SR 588a. Poprosím vás, páni poslanci. Blaha, Ľuboš, poslanec NR SR 588b. ... ktorý musel odísť z ministerskej pozície, lebo ste bol obvinený z klientelizmu... (Reakcie z pléna. Prerušenie vystúpenia predsedajúcou.) Laššáková, Jana, podpredsedníčka NR SR 589. Pán poslanec Kaník, pán poslanec Blaha. Blaha, Ľuboš, poslanec NR SR 590. Vy ste boli obvinený z klientelizmu. Ja vám to ešte raz pripomeniem. Rok 2005, váš brat mal ski centrum. Žiadal si aj zrejme s vašou pomocou o štrukturálne fondy. Bolo to tuším 22 mil. slovenských korún, ktoré potenciálne mali ísť, sa to nakoniec, vďakabohu, zastavilo. A vy teraz dneska prídete sem a hovoríte o klientelizme našej vlády. Chápete, že to nie je celkom možné, že vy už presluhujete. Vy ste už naozaj, máte toľko masla na hlave, že vy čokoľvek poviete, od vás to nemá váhu, vy sa naozaj, vy túto tému iba zosmiešňujete svojou osobou. (Potlesk.) Ja dokonca mám pocit, že keď ešte vy, sa vyjadruje pán Matovič, Hlina, neboli v exekutíve, dá sa ešte povedať, že nejakým spôsobom sa tomu dá uveriť, že tomu naozaj reálne veria, nebudem teraz riešiť iné dôvody, pre ktoré sú spochybniteľní. Ale, pán Kaník, vy nie! Vy proste nie, to sa nedá! (Reakcia z pléna.) Takže skúsim sa ešte ďalej venovať (reakcia z pléna a potlesk), budem sa ďalej venovať ľuďom, ktorí si zaslúžia, aby im bola venovaná pozornosť, a to sú slušní ľudia aj napravo. A pána Poliačika napríklad považujem za slušného človeka. Mám pocit zatiaľ, že ani dneska sa do tej vulgarity, akú predviedli niektorí jeho kolegovia, čo oceňujem, a toto by mala byť cesta. Poďme sa baviť o tom, ako bojovať proti korupcii. A to tu ponúkol pán minister Kaliňák. Povedal jasné veci, ktoré ja vám môžem povedať, ix vecí, alebo povedzte nejaké nápady, ktoré by sme mohli dať do boja proti korupcii. Kľudne, poďme bojovať spoločne proti korupcii. Mám pocit, že tuto je všeobecná zhoda, poďme proti korupcii, k schránkovým firmám aj k takým veciam, ako je klientelizmus ministrov, ako bol pán Kaník, poďme voči takýmto veciam bojovať. Ja budem prvý v rade, ktorý sa postaví za tento boj. A mám pocit, že minister, ministerský predseda Robert Fico je prvý, ktorý chce bojovať proti týmto veciam, čo ukázal aj tým, že hneď reagoval na túto kauzu. Čiže, páni kolegovia z opozície, toto nie je spor o tom, že tu je jedno zlo, pardon, teraz vy hovoríte, že my sme to zlo a vy ste to dobro. To tu nie je takýto spor. Je to spor o korupciu, je to spor o to, aby sme vymietli korupciu zo Slovenska. Ja chcem to isté, čo aj moji kolegovia chcú to isté, čo asi aj vy, aby na Slovensku korupcia nebola. Mám, samozrejme, obavy a systémové obavy, že ten systém, ktorý tu naozaj 25 rokov zavádzali predovšetkým vlády napravo od stredu, je tak zle nastavený, že je tu veľmi veľká možnosť zneužívať tento systém, a to aj, myslím, že včera pán profesor Mamojka veľmi správne povedal, že už od divokých klausovských čias sa tu vytvárali nejaké finančné skupiny, korporácie, reálne zlodeji, reálne ekonomickí zlodeji, ktorí dneska ďalej dominujú aj podnikateľskému prostrediu, pretože majú toľko peňazí ešte z tých čias. Toto tu bolo systémovo zle nastavené, systémovo zle nastavené, a preto je tu aj tá pachuť toho novembra, 17. novembra ´89, ktorá, na jednej strane máme ten ideálny mýtický obrázok, ako tu ľudia naozaj spravodlivo a veľmi emočne bojovali za slobodu a demokraciu, a na druhej strane tu máme divoký, vulgárny, cynický kapitalizmus, ktorý tu, a to som povedal, reprezentoval aj, aj pán Kaník. Toto ľudia nechceli. Ľudia chceli sociálnejší, ľudskejší, demokratickejší systém, kde by boli naozaj rešpektované aj ich sociálne práva, aj práva na ochranu práce, aj práva a dôstojnosť v práci, toto všetko chceli ľudia v novembri ´89, a namiesto toho dostali Kaníka. Toto som povedal a to je ten problém. (Potlesk.) Čiže chcel by som... (Reakcia z pléna.) Chcel by som naozaj upozorniť na to, že, a to myslím, že jeden z kolegov, myslím, že pán Huba, ktorý bol aj jeden z tých hlavných nositeľov novembra ´89, povedal, že je tu dnes symbolika 25 rokov a mali by sme možno túto diskusiu venovať aj tomu, ako spraviť tento systém lepším, sociálnejším, takým, aký ľudia chceli. Ja si pamätám tie výzvy, a pán Huba to určite bude vedieť, na ochranu životného prostredia. Pamätám si tie výzvy na dôstojnú prácu, pamätám si dokonca na výzvy k návratu k Dubčekovi, k ´68., k ľudskejšiemu systému, ale veľmi sociálnemu, k takému, aký bol v Škandinávii, vo Švédsku, v Rakúsku, tomu sa hovorí v Európe dneska naďalej demokratický socializmus. K tomu chceli ľudia smerovať. Ale tie divoké klausovské roky, to bola zrada. To bola zrada ľudí, ľudia boli oklamaní. A dneska sa cítia byť ďalej oklamaní aj naozaj vládami, ktoré reprezentovala pravica, takisto pán Kaník. Musíte sa s tým zmieriť, že ten klientelizmus a tá korupcia a všetky tie kauzy, ktoré na vás, a ja ich nebudem teraz menovať, pán premiér to spravil za mňa, všetky tie kauzy, ktoré ste vy, ktoré máte vy na svedomí, všetky tie kauzy sú vašou vizitkou. A keď dneska vy chcete hovoriť o našich kauzách, tak v prvom rade sa musíte pozrieť do zrkadla. (Reakcia z pléna.) No a, samozrejme, kauza sa môže vyskytnúť v každej vláde, v každej vláde, všade môže stáť nejaký človek, ktorý morálne nespĺňa predpoklady pre verejnú službu. Vždy sa to môže stať. Vždy sa môže stať, v celej republike existujú rôzni Ostapovia Benderovia, ktorí využívajú rôzne príležitosti, a som z nich znechutený rovnako ako každý na Slovensku. Som. A čo spravil premiér? Vyšetruje túto kauzu, neodišla ani koruna z tých peňazí, o tom milióne, o ktorom ste hovorili. Potom prišiel pán Lipšic s novou verziou a z toho milióna predraženého, o ktorom ste hovorili, ešte neodišiel ani cent, kauza sa prešetrí a ja verím tomu, že pokiaľ sa nájdu pochybenia, ale nie také vaše špekulácie, ale reálne fakty, tak tá kauza bude nejakým spôsobom doriešená tak, že piešťanská nemocnica nepríde ani o korunu, o ktorú prísť nemala. To znamená, že z tohto hľadiska premiér koná ďaleko, ďaleko, ďaleko konzekventnejšie a dôslednejšie, ako konala ktorákoľvek pravicová vláda na Slovensku. Ja by som chcel aj uznať a vyjadriť uznanie pánovi premiérovi, že konal veľmi rýchlo a veľmi tvrdo, lebo to tu na Slovensku naozaj nebýva zvykom, a to je niečo, čo Slovensko zase vykláňa viac smerom k Európe, že sa za pochybenia aj platí. A chyba sa naozaj stala. Čiže z hľadiska tej diskusie by som uvítal aj viac objektivity, pretože vy nám vyčítate, že spomíname aj vaše kauzy a vaše prešľapy, ale veď to inak predsa nejde. Vy sa naozaj nemôžete postaviť sem ako najčistejší, čistí ako ľalia, a rozprávať nám, že vidíte, my, my sme tu takí anjelici, my sme takí dobručkí, chrumkavučkí a vy ste tie špiny, vy ste tá čvarga. A to hovoria ľudia, ktorí majú za sebou také strašné kauzy ako pán Kaník klientelizmus. (Potlesk.) A ja teraz naozaj nechcem hovoriť iba o pánovi Kaníkovi, lebo aj sa tu odpočúvalo, nebudem hovoriť kým, aj pani Nicholsonová, tá má tiež svoje na rováši. Proste môžem menovať jedného po druhom a vždy nájdem niečo vo vašom životopise, čo vás diskvalifikuje. (Reakcia z pléna.) Vás, páni kolegovia z OĽaNO, teraz vynímam, pretože vy ste neboli nikdy v exekutíve, aj keď ste niektorí z vás podporovali vládu pravice Ivety Radičovej, kde sa diali také veci. Ja si nepamätám, fakt, že by sa Igor Matovič tu postavil pri kauze daňového riaditeľstva alebo pán Mihál a hovoril o čvarge. Nepamätám si. Keď sa pozeral vtedy Miklošovi do očí, povedali ste mu, že čvarga? Mám pocit, že nie. Ale daňové riaditeľstvo bola taká obrovská kauza a také peniaze, a to bol jasný stranícky klientelizmus! To nebola čvarga, hej? Mikloš nebol vtedy čvarga? (Reakcia z pléna.) Čiže naozaj tá zaujatosť, tá naozaj taká až stupídna zaujatosť, toto proste vylúčme z diskusie. Poďme sa baviť vecne. Alebo dostal som informáciu, že dokonca na podpredsedu strany pána Lipšica pána Grendela je trestné konanie? Je to pravda? Asi sa k tomu vyjadríte a myslím si, že o tom budeme ešte hovoriť, pretože toto sú veci, ktoré potrebujeme počuť. Na mňa (reakcia z pléna), na mňa nikto žiadne trestné konanie nikdy nenájde. Ja som absolútne čistý ako ľalia, ja to môžem povedať. Ja verím tomu, že napríklad pán Poliačik tiež a zopár vás takých tu je. Ale pán Lipšic nie. Pán Lipšic si nezaslúži byť na tejto stoličke. A to by ste si mali dobre rozmyslieť ako opozícia, a to vám hovorím len tak objektívne, či sem posadíte Lipšica, Kaníka alebo radšej ľudí, na ktorých sa nedá nájsť toľko špiny ako na týchto, ktorých som spomínal. Čiže je to potom dôveryhodnejšie a možnože by tu mal sedieť radšej niekto iný. Ďalšia vec, ďalšia vec... (Reakcia z pléna.) No, pán Kaník sa zase predviedol, že som blázon, proste toto je tá úroveň. To je tá úroveň, infantilná úroveň, kde detičky v základnej škole... (Reakcia z pléna.) A čo ste povedali? (Reakcia poslanca Kaníka.) A čo ste povedali? (Prerušenie vystúpenia predsedajúcou.) Môžte citovať, čo ste povedali? Laššáková, Jana, podpredsedníčka NR SR 591. Páni poslanci, nehádajte sa. Pán poslanec Kaník! Pán poslanec Blaha, držte sa... Blaha, Ľuboš, poslanec NR SR 592. No ja som počul niečo iné, no dobre. Pán Kaník, tiež taká úroveň, že ja rozprávam a vy mi tu budete hučať po mne, že som klamár, no tak dobre, no tak sa dá tiež. Výborne, pán Kaník, vy by ste sa možno mohli vrátiť do materskej škôlky, tam tieto spôsoby sú vítané, ale myslím, že na pôde parlamentu by to nemalo byť takto. (Potlesk.) Parlament by mal byť o vecnej, dôstojnej diskusii. Naozaj by to malo byť o tomto a bez toho hučania, bez toho ručania, bez tých citosloviec a bez týchto invektív. Vieme to, páni kolegovia? Vieme to, že? Dá sa to. Ja mám pocit, že viacerí z vás to vedia aj bez tých invektív, lebo môžu v tom byť emócie, samozrejme. Ja takisto reagujem mnohokrát emotívne, a potom možno, a to sa ospravedlňujem, ak niekoho urazím, nerád by som takto. Ale mám pocit, že prvý, ktorý prichádza takýmto spôsobom do boja, ste vy. Lebo neboli to ľudia zo SMER-u, ktorí by označili opozíciu za čvargu. Neboli. To si naozaj povedzme. A neboli to ľudia, ľudia zo SMER-u, ktorí začali túto diskusiu takýmto vulgárnym spôsobom viesť. Čiže pokiaľ si vstúpite do svedomia, budeme sa s vami baviť naozaj tak, ako si zaslúžite, ale mám momentálne pocit, že ste si do toho svedomia ešte nevstúpili. Dôkazom je toho aj to, že tie štandardné strany sa nezapájajú takýmto vulgárnym spôsobom, a to by som chcel oceniť tak kolegov z KDH, ako aj kolegov z MOST-u, ktorí majú svoje, predpokladám, takisto veľmi vyhranené stanoviská voči korupcii aj voči klientelizmu, ktorí takisto budú veľmi radi kritizovať ako opozícia. A opozícia to má robiť, to je úloha opozície. Nemôžeme očakávať nejakú mieru silnej objektivity. To je úloha opozície, kritizovať. Ale dá sa to robiť aj spôsobom, ktorý nie je krčmový, aj spôsobom, ktorý nie je takýto vulgárny, aj bez toho, aby sme používali také nechutné slová, aké používajú niektorí poslanci. A ja mám pocit, že aj medzi kolegami z OĽaNO je toľko slušných, inteligentných, vzdelaných ľudí. Načo to potrebujete? Ako vy si naozaj myslíte, že dokážete svojho voliča osloviť len takýmto vulgárnym spôsobom? To potom podceňujete vlastných voličov. Aj tie veci, ktoré kolega Hlina hovoril, že je úplne normálne, že budeme do politiky zaťahovať rodinu? Toto tu ste, pán kolega, povedali. To je príšerné, proste. To je naozaj tá balkanizácia slovenskej politiky. Pokiaľ, samozrejme, rodinný príslušník nejaký niečo niekde ukradol, o tom nehovorím. Ale zaťahovať rodinu, že chodiť protestovať pred príbytky rodiny, že ako nebodaj urážať niekde v obchode rodinu alebo niekoho zbiť? Tak takto ste to mysleli? Zaťahovať rodinu do politiky je proste neprípustné v každom demokratickom režime. Ak chcete mať príklady z histórie, kedy sa zasahovala rodina, tak to boli vždy totalitné režimy, že zatvárali ľudí, lebo boli ich rodinní príslušníci. Toto máte na mysli, pán Hlina? (Reakcia poslanca Hlinu.) Toto máte na mysli, pán Hlina? (Reakcia poslanca Hlinu.) Čiže naozaj, pán Hlina, skúste sa správať ako normálny človek. Niekedy to skúste. Čiže, a posledná poznámka, ktorú by som chcel veľmi rád zvýrazniť, pani Mezenská to podľa mňa veľmi pekne povedala. Netušil som, že niekedy pochválim pani Mezenskú, lebo mnohokrát sa, mnohokrát sa nezhodneme, ale v tomto asi áno. Sme dneska vo veľmi vážnom geopolitickom spore, kde tu reálne hrozí taká turbulencia, ktorá môže vyvrcholiť až vojnou, veľmi vážnou vojnou. Hovorím o Ukrajine. V tomto prostredí teraz hazardovať s takýmito vecami, to by som naozaj súhlasil s pani Mezenskou, toto niekomu vyhovuje. Toto niekomu očividne vyhovuje, že chce oslabovať tú vládu, ktorá si dovolila povedať svoj kritický názor na niektoré kroky Západu. Toto sa očividne neodpúšťa a mám pocit, že slovenskí ľudia by si mali uvedomiť v prvom rade toto, že je tu dneska na Slovensku vláda, ktorá veľmi silne bojuje proti sankciám voči Rusku, za mierové riešenia, za dialóg, a nie každému to na Západe vyhovuje. A možno aj takéto spory a takéto handrkovačky a takáto zúrivá hystéria pri spore, pri korupčnej afére, ktorých bolo na Slovensku veľmi veľa, ale ktorá sa šetrí a kvôli ktorej boli odvolaní dokonca najvyšší štátni predstavitelia, tak toto asi náhodou nebude. Čiže buďme naozaj trpezliví, páni kolegovia, priatelia zo SMER-u. Sme všetci naozaj veľmi spravodlivo rozhorčení z toho, že na Slovensku sa deje korupcia? Sme. Sme rozhorčení z toho, že sú tu také indivíduá, ktoré používajú ten svoj vulgárny hiphopový slovník? Sme. Ale to neznamená, že nás títo ľudia, páni kolegovia z opozície, môžu nazývať čvargou, sviniami a podobne, To si, prosím, vyproste! My sme... (Potlesk.) My sme ľudia, ktorí majú svoje hodnoty a ktorí veria v nejaké ideály, v sociálnodemokratické hodnoty a ľavicové ideály, a budeme podľa toho aj ďalej, ďalšie dva roky vládnuť na Slovensku. Ja verím tomu, že spravíme ešte veľmi veľa vecí pre ľudí, o ktorých hovoril aj pán premiér Fico, vrátane sociálneho balíčka, ktorý sme pripravili, vrátane všetkých tých vecí, o ktorých by mala byť diskusia. Môže byť, že pravica má iný názor na to, či majú ľudia, študenti, tí najslabší, cestovať vlakom, môžete mať iný názor, kľudne, zadarmo. Slovenská ľavica má názor, že by mali mať toto právo. Môžete mať iný názor na ix iných vecí. My sme mali napríklad iný názor na poplatky v zdravotníctve, ktoré zavádzal pán Zajac, nechceli sme ich. Vy ste ich chceli. Takisto môžme hovoriť o sociálnych veciach. Vy ste chceli liberálnejší, flexibilnejší Zákonník práce, legitímne, ale my sme, naopak, chceli chrániť zamestnancov ďaleko viac. Toto sú tie spory, kde máme viesť diskusiu, toto sú tie vážne spory, kde môže ponúknuť pravica iný pohľad ako ľavica. Ale nerobte to, naozaj. A vy na to nemáte žiadne právo - že vy ste nejakým spôsobom viacej bojovali proti korupcii pri všetkých tých kauzách, klientelizme? A tá výkladná skriňa, pán Kaník, tu, ešte ho sem postavíte (reakcia z pléna), ešte ho sem postavíme, ministra, ktorý bol usvedčený z klientelizmu. A vy ho sem postavíte ako výkladnú skriňu?! To je proste neuveriteľné! Naozaj, že by som bol rád, keby, keby to bolo aspoň trošku na úrovni. Čiže vnímajme tento spor v kontexte. Je pred voľbami? Áno, je. Aj tá hystéria sa dá odôvodniť aj týmto spôsobom, že niekto tu potrebuje tie, pozbierať tie zvyšky síl, lebo tie strany, ktoré dneska reprezentujú pravicu v opozícii a v parlamente, naozaj majú klesajúcu tendenciu a je tam, žiaľ, ak vynechám teraz pána Procházku, ktorý sa drží na nejakých 12-13 %, ktorý tu tuším, myslím, že zastúpený ani nie je okrem pána Beblavého, tak všetky strany pravice sú na tom dneska relatívne buď stagnujúco, alebo veľmi strmhlavo padajú, ako povedzme strana pána Freša. Rozumiem, rozumiem tomu, že ste drobne, drobne zaskočení týmto vývojom, že máte svoje mindráky, že máte svoje problémy, svoje bolehlavy. Ale vaše starosti by ste naozaj nemuseli ventilovať týmto hysterických spôsobom. Pán Mihál, naozaj vám to ani nesluší. Vy ste relatívne naozaj dôstojný dospelý človek (ruch v sále), máte už možno 50-60 rokov, a keď tu vy ziapete po mne, že si mám čítať svojho Marxa. Ako stojí vám to zato, že takto sa zhadzujete? Stojí vám to za to? Výborne! Takže, a potom keď niekto niekoho obviní, že tu používal nejaké omamné látky, tak potom sa nemôžte čudovať. Lebo proste nedá sa uveriť, že človek, ktorý je relatívne dôstojný, odrazu z ničoho nič tu vrieska, že ste čvarga. To sa proste nedá uveriť. Ja si myslím, že to bola skôr poľahčujúca okolnosť, že si niekto myslí, že ste boli pod vplyvom niečo. Lebo keď ste neboli, je to ešte tragickejšie. Dobre. (Reakcie z pléna. Prerušenie vystúpenia predsedajúcou.) Jurinová, Erika, podpredsedníčka NR SR 593. Prosím vás, nevykrikujte z lavice. Nech sa páči. Blaha, Ľuboš, poslanec NR SR 594. Páni kolegovia, tento spor naozaj nemusel vyzerať tak, ako ste ho predviedli. Mohol byť oveľa kultivovanejší, mohol byť vecnejší. Slovom, som si istý, že každý z poslancov SMER-u vám povie, že odsudzujeme korupciu, že sme veľmi radi, že premiér konal, že majú byť potrestaní tí, ktorí budú, ktorí budú usvedčení, lebo to je právny štát, ktorí budú usvedčení z toho, že spáchali trestný čin, samozrejme. Odmietame schránkové firmy, odmietame aj schránkové strany, odmietame akýkoľvek schránkový a netransparentný spôsob podnikania. Ja osobne by som do toho zapojil, že odmietam aj akýkoľvek nesociálny spôsobom podnikania, a v tom je tá naša ľavicovosť. Ale neexistuje, že by ste vy nás mohli, vy určite nie, ale ani ľudia nás obviňovať z toho, že sme nejakým spôsobom ako strana namočení do niečoho nekalého. Nie, nie sme. Sme sociálni demokrati, sme na to hrdí a verím tomu, že ľudia to aj ocenia v komunálnych voľbách. Ďakujem. (Potlesk.)